তথ্যবিবরণী                                                                       নম্বর : ৩২৩২

**মুক্তিযুদ্ধের চেতনায় বিশ্বাসী বাঙালির তীর্থস্থান টুঙ্গিপাড়া**

**---পর্যটন প্রতিমন্ত্রী**

ঢাকা, ৯ ভাদ্র ( ২৪ আগস্ট) :

বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী বলেছেন, মহান মুক্তিযুদ্ধের চেতনায় বিশ্বাসী বাঙালির জন্য টুঙ্গিপাড়া তীর্থস্থান।

স্থানীয় উন্নয়ন পরিকল্পনায় পর্যটনকে সম্পৃক্তকরণ ও পর্যটন সম্পর্কে জনসচেতনতা তৈরির লক্ষ্যে আজ বাংলাদেশ ট্যুরিজম বোর্ড কর্তৃক গোপালগঞ্জ জেলার সাথে আয়োজিত অনলাইন কর্মশালায় প্রধান অতিথির বক্তব্য প্রদানকালে এ কথা বলেন প্রতিমন্ত্রী।

প্রতিমন্ত্রী বলেন, গোপালগঞ্জের টুঙ্গিপাড়ায় জাতির পিতা বঙ্গবন্ধু শেখ মুজিবুর রহমানের মাজার অবস্থিত। পর্যটকরা যাতে গোপালগঞ্জে এসে বঙ্গবন্ধুর স্মৃতিধন্য স্থানসমূহ নির্বিঘ্ন ও স্বাচ্ছন্দ্যে পরিদর্শন করতে পারেন তার পরিবেশ সৃষ্টি করা সবার কর্তব্য ও দায়বদ্ধতার অংশ। এর জন্য প্রধানমন্ত্রীর নির্দেশনা অনুসারে সকল ব্যবস্থা গ্রহণ করা হবে। যত ধরনের প্রকল্প নেয়া দরকার তা নেয়া হবে। পর্যটনের প্রকল্পের ক্ষেত্রে গোপালগঞ্জকে অগ্রাধিকার দিয়ে কাজ করা হবে।

মাহবুব আলী বলেন, গোপালগঞ্জের বোর্নি বিল, পদ্মা বিল ও শাপলা বিলের সৌন্দর্য যাতে মানুষ ভালোভাবে উপভোগ করতে পারে সে জন্য সেখানে টাওয়ার নির্মাণের ব্যবস্থা গ্রহণ করবে বাংলাদেশ ট্যুরিজম বোর্ড । এছাড়া, বোর্নি বিলকে কেন্দ্র করে পর্যটন কেন্দ্র তৈরির বিষয়টি যাতে পর্যটন মহাপরিকল্পনায় অন্তর্ভুক্ত থাকে সেই ব্যাপারেও ব্যবস্থা নেয়া হবে।

#

তানভীর/নাইচ/সঞ্জীব/আব্বাস/২০২০/১৯২২ ঘণ্টা

তথ্যবিবরণী                                                                       নম্বর : ৩২৩১

**বঙ্গবন্ধুর জন্মশতবার্ষিকী উপলক্ষে জাতীয় সংসদ ভবন চত্বরে বৃক্ষরোপণ করলেন পররাষ্ট্রমন্ত্রী**

ঢাকা, ৯ ভাদ্র ( ২৪ আগস্ট) :

জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উপলক্ষে জাতীয় সংসদ ভবন চত্বরে বৃক্ষরোপণ করলেন পররাষ্ট্রমন্ত্রী ড. এ কে আব্দুল মোমেন। প্রধানমন্ত্রী শেখ হাসিনা ঘোষিত ১ কোটি বৃক্ষের চারা রোপণের অংশ হিসেবে একটি বাতাবি লেবুর চারা রোপণ করেন তিনি।

এ সময় পররাষ্ট্রমন্ত্রী বলেন, ভবিষ্যতে জলবায়ু পরিবর্তন একটি বড় সমস্যা হিসেবে দেখা দিবে। জলবায়ু পরিবর্তনের কারণে প্রতিবছর বিশ্বে প্রায় ট্রিলিয়ন ডলার ক্ষতি হয় যা আমাদের কমাতে হবে। জলবায়ু পরিবর্তন ইস্যুটি গণমাধ্যমে বেশি করে তুলে ধরতে সাংবাদিকদের প্রতি আহ্বান জানান তিনি।

ড. মোমেন বলেন, টেকসই উন্নয়ন লক্ষ্যমাত্রা অর্জনে সরকার অঙ্গীকারবদ্ধ। দেশে প্রায় সাড়ে ২২ শতাংশ জায়গায় বৃক্ষ রয়েছে যা কমপক্ষে ২৫ শতাংশ হওয়া দরকার। ২০৩০ সালের আগেই এই টার্গেট অর্জিত হবে বলে তিনি আশাবাদ ব্যক্ত করেন।

মন্ত্রী বলেন, এ বছর ক্লাইমেট ভালনারেবল ফোরামের সভাপতি নির্বাচিত হয়েছে বাংলাদেশ। আগামী কপ-২৬ হবে স্কটল্যান্ডে। ৬ জনকে ক্লাইমেট ভালনারেবিলিটি অ্যাম্বাসেডর হিসেবে নিয়োগ করা হয়েছে। বাংলাদেশ থেকে সায়মা হোসেন ওয়াজেদ ক্লাইমেট ভালনারেবিলিটি অ্যাম্বাসেডর হিসেবে নিযুক্ত হয়েছেন।   
ড. মোমেন বলেন, আমাদের সুন্দরবন পৃথিবীর কার্বন শোষণ করে বিপুল পরিমাণ কার্বন হ্রাসে সহায়তা করছে।

বৃক্ষরোপণকালে সংসদ সদস্য সফিউল ইসলাম মহিউদ্দিন উপস্থিত ছিলেন।

#

তৌহিদুল/নাইচ/সঞ্জীব/আব্বাস/২০২০/১৯২৪ ঘণ্টা

তথ্যবিবরণী নম্বর : ৩২৩০

বিএসসি আরো ৬টি জাহাজ সংগ্রহ করবে

-- নৌপরিবহন প্রতিমন্ত্রী

ঢাকা, ৯ ভাদ্র (২৪ আগস্ট) :

বাংলাদেশ শিপিং কর্পোরেশন (বিএসসি) আরো ছয়টি জাহাজ সংগ্রহ করবে। এ লক্ষ্যে কার্যক্রম চলমান রয়েছে। এগুলোর মধ্যে চারটি অয়েল ট্যাংকার ও দু’টি বাল্ক ক্যারিয়ার। অয়েল ট্যাংকারগুলোর মধ্যে দু’টির ধারণক্ষমতা প্রতিটি ১ লাখ ১৪ হাজার মেট্রিক টন ও অন্য দু’টির ৮০ হাজার মেট্রিক টন। বাল্ক ক্যারিয়ার (জাহাজ) এর প্রতিটির ধারণক্ষমতা ৮০ হাজার মেট্রিক টন।

নৌপরিবহন প্রতিমন্ত্রী ও বিএসসি পরিচালনা পর্ষদের চেয়ারম্যান খালিদ মাহ্মুদ চৌধুরীর সভাপতিত্বে আজ নৌপরিবহন মন্ত্রণালয়ের সভাকক্ষে অনুষ্ঠিত বিএসসি’র ৩০৫ তম পরিচালনা পর্ষদের সভায় এসব তথ্য জানান।

বৈঠকে পরিচালনা পর্ষদের সদস্য নৌপরিবহন মন্ত্রণালয়ের সচিব মোহাম্মদ মেজবাহ্ উদ্দিন চৌধুরী, বাণিজ্য মন্ত্রণালয়ের অতিরিক্ত সচিব এএইচএম আহসান, অর্থ বিভাগের যুগ্মসচিব শেখ মোমেনা মনি, বিএসসি’র ব্যবস্থাপনা পরিচালক কমডোর সুমন মাহমুদ সাব্বির, বিএসসি’র অর্থ, বাণিজ্য ও প্রযুক্তি বিষয়ক নির্বাহী পরিচালক উপস্থিত ছিলেন।

প্রতিমন্ত্রী বলেন, বিএসসিকে আরো শক্তিশালী প্রতিষ্ঠানে পরিণত করতে প্রধানমন্ত্রী শেখ হাসিনা নিরলসভাবে কাজ করে যাচ্ছেন। বিএসসি যেন প্রশ্নবিদ্ধ না হয়; সেজন্য সকলকে সতর্ক থাকার নির্দেশ দিয়েছেন প্রতিমন্ত্রী।

সচিব বলেন, নতুন ছয়টি জাহাজ বিএসসিতে নবজাগরণের সৃষ্টি করবে। লক্ষ্যমাত্রা অর্জনে সবাইকে সচেষ্ট থাকতে তিনি পরামর্শ দেন।

উল্লেখ্য, জাতির পিতা বঙ্গবন্ধু শেখ মুজিবুর রহমান ১৯৭২ সালে বিএসসি প্রতিষ্ঠা করেন। ১৯৭২ সালে ‘বাংলার দূত’ ও ১৯৭৩ সালে ‘বাংলার সম্পদ’ অর্জনের মাধ্যমে বিএসসি প্রতিষ্ঠালগ্ন থেকে সর্বমোট ৩৮টি জাহাজ সংগ্রহ করেছিল। বয়সজনিত কারণে এবং বাণিজ্যিকভাবে অলাভজনক বিবেচিত হওয়ায় বিভিন্ন পর্যায়ে ৩৬টি জাহাজ বিক্রয় ও হস্তান্তরের পর দু’টি জাহাজ ছিল। আওয়ামী লীগ সরকারের গত মেয়াদে ছয়টি নতুন জাহাজ সংগ্রহের ফলে বর্তমানে বিএসসির বহরে আটটি জাহাজ রয়েছে।

#

জাহাঙ্গীর/নাইচ/মোশারফ/জয়নুল/২০২০/১৯১০ঘণ্টা

তথ্যবিবরণী নম্বর : ৩২২৯

সাবেক সংসদ সদস্য ফজলুর রহমান খান ফারুকের স্ত্রীর মৃত্যুতে সংস্কৃতি প্রতিমন্ত্রীর শোক

ঢাকা, ৯ ভাদ্র (২৪ আগস্ট) :

টাঙ্গাইল জেলা পরিষদের চেয়ারম্যান, জেলা আওয়ামী লীগের সভাপতি ও সাবেক সংসদ সদস্য ফজলুর রহমান খান ফারুকের সহধর্মিণী সুরাইয়া বেগম এর মৃত্যুতে গভীর শোক ও দুঃখ প্রকাশ করেছেন সংস্কৃতি বিষয়ক মন্ত্রণালয়ের প্রতিমন্ত্রী কে এম খালিদ।

প্রতিমন্ত্রী আজ এক শোকবার্তায় মরহুমার বিদেহী আত্মার মাগফেরাত কামনা করেন এবং তার শোকসন্তপ্ত পরিবারের সদস্যদের প্রতি গভীর সমবেদনা জ্ঞাপন করেন।

উল্লেখ্য, সুরাইয়া বেগম মৃত্যুকালে স্বামী, এক ছেলে ও এক মেয়ে-সহ অসংখ্য গুণগ্রাহী রেখে গেছেন।

#

ফয়সল/নাইচ/মোশারফ/জয়নুল/২০২০/১৮৩৫ঘণ্টা

তথ্যবিবরণী নম্বর : ৩২২৮

**ভ্যাকসিন আনতে সরকারের সংশ্লিষ্ট সব শাখাই তৎপর রয়েছে**

**--স্বাস্থ্যমন্ত্রী**

ঢাকা, ৯ ভাদ্র (২৪ আগস্ট) :

স্বাস্থ্য ও পরিবার কল্যাণ মন্ত্রী জাহিদ মালেক বলেছেন, ‘দেশে ভ্যাকসিন আনতে সরকারের কোভিড-১৯ সংক্রান্ত সব শাখাই তৎপর রয়েছে। যুক্তরাজ্য, চীন, রাশিয়া, আমেরিকা, ভারত-সহ বিশ্বের বিভিন্ন দেশ ভ্যাকসিন আবিষ্কারের চূড়ান্ত পর্যায়ে কাজ করছে। এই ভ্যাকসিনগুলোর গুণগতমান যাচাই-বাছাই করেই প্রধানমন্ত্রী সঠিক সময়ে সঠিক সিদ্ধান্তই গ্রহণ করবেন।’

আজ বাংলাদেশ সচিবালয়ে স্বাস্থ্য মন্ত্রণালয়ের সম্মেলন কক্ষে ওয়ালটনের সহযোগিতায় তাইওয়ান এক্সটার্নাল ট্রেড ডেভেলপমেন্ট সেন্টার কর্তৃক কোভিড-১৯ মোকাবেলায় মেডিকেল সামগ্রী হস্তান্তর অনুষ্ঠানে এসব কথা বলেন স্বাস্থ্য ও পরিবার কল্যাণ মন্ত্রী জাহিদ মালেক। অনুষ্ঠানে বাণিজ্যমন্ত্রী টিপু মুনশী এবং ডাক ও টেলিযোগাযোগ মন্ত্রী মোস্তাফা জব্বার বক্তব্য রাখেন।

অনুষ্ঠানে র‌্যাপিড টেস্ট পরীক্ষা সংক্রান্ত এক প্রশ্নের উত্তরে স্বাস্থ্যমন্ত্রী বলেন, ‘করোনায় তিন ধরনের পরীক্ষা বর্তমানে হয়ে থাকে। এগুলো হচ্ছে পিসিআর টেস্ট, এন্টিজেন্ট টেস্ট ও র‌্যাপিড এন্টিবডি টেস্ট। এর মধ্যে র‌্যাপিড এন্টিবডি টেস্ট করার ব্যাপারে এই মুহুর্তে কোনো পরিকল্পনা নেওয়া হয়নি। পিসিআর টেস্টের পাশাপাশি এন্টিজেন্ট টেস্ট শুধু সরকারি ল্যাবগুলোতেই করার ব্যাপারে উদ্যোগ নেয়া হচ্ছে।’

কোভিড মোকাবেলায় সরকারের নানা উদ্যোগ তুলে ধরে সভায় স্বাস্থ্যমন্ত্রী আরো বলেন, ‘বাংলাদেশ সফলভাবেই কোভিড-১৯ মোকাবেলা করে যাচ্ছে। বিমান, নৌ এবং স্থল বন্দরগুলোতে সময়মত স্ক্রিনিং এর ব্যবস্থা নেয়া হয়েছে। দেশের স্পেশালাইজড হাসপাতাল ঘোষণা করে সুচিকিৎসা দেওয়া হচ্ছে। এখন হাসপাতালগুলোতে কোভিড-১৯ রোগীর সংখ্যা অনেক কম। এ সকল হাসপাতালে ৬০-৭০ ভাগ সিট খালি থাকছে। এখন সরকার স্পেশালাইজড হাসপাতালের সংখ্যা কমিয়ে সাধারণ চিকিৎসার জন্য খুলে দেওয়ার চিন্তা করা হচ্ছে।’

বাণিজ্যমন্ত্রী বলেছেন- ‘বাংলাদেশ সীমিত সম্পদ দিয়ে সঠিকভাবেই কোভিড-১৯ মোকাবেলা করছে। এখন প্রয়োজন মানুষের সচেতনতা।

ডাক ও টেলিযোগাযোগ মন্ত্রী জনাব মোস্তাফা জব্বার বলেন,‘কোভিড-১৯ সারা দুনিয়ার জন্য একটি বড় চ্যালেঞ্জ। বাংলাদেশে এই চ্যালেঞ্জ মোকাবিলায় জীবনের ঝুকি নিয়ে ডাক্তার নার্সসহ স্বাস্থ্যকর্মী, পুলিশ এবং সাংবাদিকরা দায়িত্ব পালন করছেন। তাদের প্রতি গভীর কৃতজ্ঞতা প্রকাশ করে মন্ত্রী বলেন, করোনা পরিস্থিতিতে ডাক ও টেলিযোগাযোগ বিভাগ সাধ্যের সবটুকু দিয়ে স্বাস্থ্য মন্ত্রণালয়ের পাশে দাঁড়িয়েছে। সরকার দেশের ৬৪টি জেলায় বিনা মাশুলে স্বাস্থ্য সামগ্রী পৌঁছে দিচ্ছে। কলসেন্টার ও টেলিমেডিসিন ব্যবস্থায় নিরবচ্ছিন্ন সেবা নিশ্চিত করার সুযোগ সৃষ্টি এবং টেলিযোগাযোগ ও ইন্টারনেট অব্যাহত রাখার মাধ্যমে জীবনযাত্রা গতিশীল করার চেষ্টা করছে।

উল্লেখ্য, তাইওয়ান এক্সটার্নাল ট্রেড ডেভেলপমেন্ট সেন্টার ১ লাখ সার্জিক্যাল মাস্ক, ১৬০০ এন-৯৫ মাস্ক, ২০ হাজার কাপড়ের মাস্ক, ১০ হাজার ফেস ফিল্ড, ৫০০ পিপিই, ২০০ গগলস এবং ২ সেট ভেন্টিলেটর স্বাস্থ্য মন্ত্রণালয়ের কাছে হস্তান্তর করে।

সভায় বাণিজ্য সচিব ড. মোঃ জাফর উদ্দীন, স্বাস্থ্য সেবা বিভাগের সচিব মোঃ আব্দুল মান্নান, ডাক ও টেলিযোগাযোগ বিভাগের সচিব মোঃ নূর-উর-রহমান বক্তব্য রাখেন। এ সময় অন্যান্যের মধ্যে উপস্থিত ছিলেন- ওয়ালটনের নির্বাহী পরিচালক ও কম্পিউটার বিভাগের প্রধান প্রকৌশলী লিয়াকত আলী, ঢাকাস্থ তাইওয়ান এক্সটার্নাল ট্রেড ডেভেলপমেন্ট সেন্টারের পরিচালক তিথমি ডব্লিউ ডি সো এবং ম্যানেজার রঞ্জন চক্রবর্তী।

#

মাইদুল/নাইচ/মোশারফ/জয়নুল/২০২০/১৮৩০ঘণ্টা

তথ্যবিবরণী                                                                            নম্বর : ৩২২৭

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ৯ ভাদ্র ( ২৪ আগস্ট) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৩ হাজার ৩৮২ জনের নমুনা পরীক্ষা করে ২ হাজার ৪৮৫ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ২ লাখ ৯৭ হাজার ৮৩ জন।

গত ২৪ ঘণ্টায় ৪২ জন-সহ এ পর্যন্ত ৩ হাজার ৯৮৩ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১ লাখ ৮৩ হাজার ৮৭৫ জন।

#

কাদের/রাহাত/সঞ্জীব/রেজাউল/২০২০/১৮১৫ ঘণ্টা

তথ্যবিবরণী                                                              নম্বর : ৩২২৬

**বিশিষ্ট পরমাণু বিজ্ঞানী ড. দিলীপ কুমার সাহার মৃত্যুতে বিজ্ঞান ও প্রযুক্তি মন্ত্রীর শোক**

ঢাকা, ৯ ভাদ্র ( ২৪ আগস্ট) :

বাংলাদেশ পরমাণু শক্তি কমিশনের সাবেক চেয়ারম্যান ও বিশিষ্ট পরমাণু বিজ্ঞানী ড. দিলীপ কুমার সাহার মৃত্যুতে বিজ্ঞান ও প্রযুক্তি মন্ত্রী স্থপতি ইয়াফেস ওসমান গভীর শোক ও দুঃখ প্রকাশ করেছেন।

এক শোক বার্তায় মন্ত্রী বলেন, বাংলাদেশে শান্তিপূর্ণ কাজে পরমাণু শক্তির ব্যবহারের ক্ষেত্রে প্রয়াত ড. দিলীপ কুমার সাহা উল্লেখযোগ্য ভূমিকা পালন করেছেন। তাঁর মৃত্যুতে জাতি একজন স্বনামধন্য পরমাণু বিজ্ঞানীকে হারালো।

মন্ত্রী প্রয়াতের আত্মার শান্তি কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জ্ঞাপন করেন।

#

বিবেকানন্দ/নাইচ/মোশারফ/রেজাউল/২০২০/১৭৫২ ঘণ্টা

তথ্যবিবরণী                                                                            নম্বর : ৩২২৫

**জেনারেল জিয়া ও বেগম জিয়া দু’জনেই হত্যার রাজনীতির পথে হেঁটেছেন**

**-তথ্যমন্ত্রী**

ঢাকা, ৯ ভাদ্র ( ২৪ আগস্ট) :

‘জেনারেল জিয়া ও বেগম জিয়া দু’জনেই হত্যার রাজনীতির পথে হেঁটেছেন’, বলেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহমুদ।

আজ দুপুরে রাজধানীতে জাতীয় প্রেসক্লাবের ভিআইপি লাউঞ্জে ‘জাতীয় শোক দিবস ও ২১ আগস্ট গ্রেনেড হামলার বিচারের রায় কার্যকর করার দাবিতে’ আওয়ামী হকার্স লীগ আয়োজিত আলোচনা সভায় প্রধান অতিথির বক্তৃতায় মন্ত্রী একথা বলেন।

বক্তব্যের শুরুতেই তথ্যমন্ত্রী ১৯৭৫ সালের ১৫ আগস্ট শহীদ জাতির পিতা, তাঁর পরিবারের সদস্যদের এবং ২০০৪ সালের ২১ আগস্ট গ্রেনেড হামলায় শহীদদের প্রতি এবং শহীদ আইভি রহমানের ষোড়শ মৃত্যুবার্ষিকীতে তাঁর প্রতি গভীর শ্রদ্ধা জানান ও তাঁদের আত্মার শান্তি কামনা করেন। এর আগে সকালে আওয়ামী লীগ কেন্দ্রীয় নেতৃবৃন্দের সাথে বনানী কবরস্থানে ২১ আগস্ট গ্রেনেড হামলায় শহীদ আইভি রহমানের সমাধিতে পুষ্পিত শ্রদ্ধা নিবেদন করেন তিনি।

‘১৯৭৫ সালের ১৫ আগস্টের হত্যাকান্ড এবং ২০০৪ সালের ২১ আগস্টের হত্যাকান্ড দু’টি একই সূত্রে গাঁথা’ উল্লেখ করে মন্ত্রী এসময় বলেন, ‘দেশি-বিদেশি অপশক্তি ও একাত্তরের পরাজিত শক্তি যারা বাংলাদেশের স্বাধীনতা চায়নি এবং যারা বঙ্গবন্ধুকে রাজনৈতিকভাবে মোকাবিলা করতে ব্যর্থ হয়েছিল তারাই ষড়যন্ত্রের মাধ্যমে ১৯৭৫ সালের ১৫ আগস্ট বঙ্গবন্ধুকে হত্যা করেছিল। একইভাবে ২০০৪ সালেও যারা জননেত্রী শেখ হাসিনাকে রাজনৈতিকভাবে মোকাবিলা করতে ব্যর্থ হয়েছিল তারাই তাকে চিরতরে সরিয়ে দেয়ার লক্ষ্যে এবং আওয়ামী লীগকে নেতৃত্বশূণ্য করার উদ্দেশ্যে গ্রেনেড হামলা পরিচালনা করেছিল।’

ইতিহাসের দিকে লক্ষ্য করে আওয়ামী লীগের যুগ্ম সাধারণ সম্পাদক বলেন ‘আপনারা লক্ষ্য করে দেখুন ১৯৭৫ সালের ১৫ আগস্ট শুধু বঙ্গবন্ধুকে হত্যা করা হয়নি, বঙ্গবন্ধুকে সপরিবারে হত্যা করা হয়েছে। এমনকি ১০ বছরের শিশু শেখ রাসেল, শেখ ফজলুল হক মণি, শেখ আবু নাছের এবং আব্দুর রব সেরনিয়াবাত যিনি বঙ্গবন্ধুর ভগ্নিপতি ও মন্ত্রিসভার মন্ত্রী ছিলেন তাঁকেও হত্যা করা হয়েছে। অর্থাৎ আওয়ামী লীগকে নেতৃত্বশূণ্য করা, দেশকে আবার পরাধীনতার দিকে নিয়ে যাওয়ার লক্ষ্যেই বঙ্গবন্ধুকে সেদিন হত্যা করা হয়েছিল। এবং এই হত্যাকান্ডের মুল কুশীলব ছিল খন্দকার মোশতাক এবং জিয়াউর রহমান।’

‘আর ২১ আগস্টের হত্যাকান্ডের মুল কুশীলব, মুল পরিকল্পনাকারী এবং পরিচালনাকারী জিয়াউর রহমানের পুত্র তারেক রহমান, অর্থাৎ দুই হত্যাকান্ডেই একই পরিবার যুক্ত এবং আজকে এই কথাগুলো দিবালোকের মতো সত্য এবং স্পষ্ট’ বলেন ড. হাছান।

চলমান পাতা/২

-২-

তিনি বলেন, ‘২১ আগস্টের হত্যাকান্ডের জন্য তারেক রহমানের বিচার হয়েছে, যাবজ্জীবন কারাদন্ড হয়েছে। কিন্তু বেগম খালেদা জিয়া তো তখন প্রধানমন্ত্রী ছিলেন। বেগম জিয়ার জ্ঞাতসারে, অনুমোদনে   
তারেক রহমানের পরিচালনায় ২১ আগস্ট গ্রেনেড হামলা হয়েছিল। এজন্য আজকে যখন দাবি উঠেছে, বেগম খালেদা জিয়াকেও হুকুমের আসামী হিসেবে বিচারের আওতায় আনা প্রয়োজন, তখন বিএনপির নেতারা আবোল-তাবোল বলা শুরু করেছে। তাদের একটি বক্তব্য হচ্ছে যে, বিএনপিকে নিশ্চিহ্ন করার জন্য না কি ২১ আগস্ট আওয়ামী লীগের মিটিংয়ে গ্রেনেড হামলা পরিচালনা করা হয়েছিল! এই কথা শুনে পাগলও হাসে।’

‘তাই আজকে জনগণের দাবি হচ্ছে শুধু তারেক রহমানের বিচার হলে হবে না, বেগম খালেদা জিয়াকেও ২১ আগস্ট গ্রেনেড হামলা মামলার আসামী করতে হবে’ উল্লেখ করেন তথ্যমন্ত্রী। তিনি বলেন, ‘জিয়াউর রহমান যেমন হত্যার পথ বেছে নিয়েছিলেন, বঙ্গবন্ধু হত্যার অন্যতম কুশীলব ছিলেন সেই পথ থেকে বেগম খালেদা জিয়াও ফিরে আসতে পারে নাই। বেগম খালেদা জিয়াও তার ক্ষমতাকে নিষ্কন্টক করার জন্য এবং তার ক্ষমতাকে চিরস্থায়ী করার লক্ষ্যেই ২১ আগস্ট জননেত্রী শেখ হাসিনাকে হত্যা করার উদ্দেশ্যে তার পুত্রের মাধ্যমে গ্রেনেড হামলা পরিচালনা করেছিলেন। এটিই হচ্ছে বাস্তবতা।’

বাংলাদেশ আওয়ামী হকার্স লীগের সম্মেলন প্রস্তুতি কমিটির আহ্বায়ক জাকারিয়া হানিফের সভাপতিত্বে কমিটির যুগ্ম আহ্বায়ক মো: জাহেদ আলীর সঞ্চালনায় বিশেষ অতিথি হিসেবে আওয়ামী লীগের সাংগঠনিক সম্পাদক শফিউল আলম নাদেল ও ঢাকা দক্ষিণ মহানগর আওয়ামী লীগের সভাপতি বীর মুক্তিযোদ্ধা আলহাজ্ব আবু আহমেদ মান্নাফী, বিশেষ বক্তা হিসেবে আওয়ামী হকার্স লীগ উপদেষ্টামন্ডলীর সদস্য মো: শাহিন আহমেদ ও বক্তা হিসেবে মানিক লাল ঘোষ প্রমুখ সভায় বক্তব্য রাখেন।

#

আকরাম/অনসূয়া/পরীক্ষিৎ/আসমা/২০২০/১৬৪০ ঘণ্টা

তথ্যবিবরণী                                                                            নম্বর : ৩২২৪

মেডিকেল সামগ্রী হস্তান্তর অনুষ্ঠানে বাণিজ্যমন্ত্রী

**সীমিত সম্পদ দিয়ে সঠিকভাবেই কোভিড-১৯ মোকাবিলা করছে বাংলাদেশ**

ঢাকা, ৯ ভাদ্র ( ২৪ আগস্ট) :

বাণিজ্যমন্ত্রী টিপু মুনশি বলেছেন, বাংলাদেশ সীমিত সম্পদ দিয়ে সঠিকভাবেই কোভিড-১৯ মোকাবিলা করছে। এখন প্রয়োজন মানুষের সচেতনতা। এ সচেতনতা সৃষ্টির জন্য দেশের প্রচার মাধ্যমগুলোর গুরুত্ব সবচেয়ে বেশি। শুরু থেকেই দেশের প্রচার মাধ্যমগুলো দায়িত্বশীল ভূমিকা রেখে আসছে। আগামীতেও এ সহযোগিতা অব্যাহত রাখবে বলে আমরা আশা করি। প্রধানমন্ত্রী শেখ হাসিনার দিকনির্দেশনায় আমরা সফলভাবে কোভিড-১৯ মোকাবিলা করে যাচ্ছি। বাণিজ্যমন্ত্রী বলেন, রিপাবলিক অভ্ চায়না (তাইওয়ান) স্বাস্থ্যসেবায় সরকারকে সহযোগিতা দিয়ে আসছে। এ সহযোগিতা আমাদের কাজে লাগবে। পৃথিবীর অনেক দেশ পরস্পরকে সহযোগিতা দিয়ে যাচ্ছে। বাংলাদেশের বড় বড় শিল্প প্রতিষ্ঠানগুলো এগিয়ে আসলে দেশের স্বাস্থ্যসেবা খাত আরও উন্নত হবে।

বাণিজ্যমন্ত্রী আজ বাংলাদেশ সচিবালয়ে স্বাস্থ্য মন্ত্রণালয়ের সম্মেলনকক্ষে ওয়ালটনের সহযোগিতায় রিপাবলিক অভ্ চায়না (তাইওয়ান) এক্সটার্নাল ট্রেড ডেভেলপমেন্ট সেন্টার কর্তৃক কোভিড-১৯ মোকাবিলায় মেডিকেল সামগ্রী হস্তান্তর অনুষ্ঠানে এসব কথা বলেন। অনুষ্ঠানে স্বাস্থ্য ও পরিবার কল্যাণ মন্ত্রী জাহিদ মালেক এবং ডাক ও টেলিযোগাযোগ বিভাগের মন্ত্রী মোস্তাফা জব্বার বক্তব্য রাখেন।

স্বাস্থ্যমন্ত্রী জাহিদ মালেক বলেন, বাংলাদেশ সফলভাবেই কোভিড-১৯ মোকাবিলা করে যাচ্ছে। গত ৮ মার্চ বাংলাদেশে প্রথম কোভিড-১৯ রোগী সনাক্ত হবার সাথে সাথে প্রধানমন্ত্রী শেখ হাসিনার নেতৃত্বে বাংলাদেশ যথাযথ পদক্ষেপ গ্রহণ করেছে। দেশের বিমান, নৌ এবং স্থল বন্দরগুলোতে সময়মত স্ক্যানিং এর ব্যবস্থা নেয়া হয়েছে। তখন আমাদের পর্যাপ্ত মেডিকেল সামগ্রী ছিল না, যা ছিল তাই দিয়ে আমরা পরিকল্পিতভাবে এ মাহামারি মোকাবিলা শুরু করি। বিভিন্ন হাসপাতালকে স্পেশালাইজড হাসপাতাল ঘোষণা করে সুচিকিৎসা দেয়া হচ্ছে। এখন হাসপাতালগুলোতে কোভিড-১৯ রোগীর সংখ্যা অনেক কম। এ সকল হাসপাতালে শতকরা ৬০-৭০ ভাগ সিট খালি থাকছে। এখন আমরা স্পেশালাইজড হাসপাতালের সংখ্যা কমিয়ে সাধারণ চিকিৎসার জন্য খুলে দেয়ার চিন্তা করছি।

ডাক ও টেলিযোগাযোগ মন্ত্রী মোস্তাফা জব্বার বলেন, কোভিড-১৯ সারা দুনিয়ার জন্য একটি বড় চ্যালেঞ্জ। বাংলাদেশে এই চ্যালেঞ্জ মোকাবিলায় জীবনের ঝুকি নিয়ে ডাক্তার নার্সসহ স্বাস্থ্যকর্মী, পুলিশ এবং সাংবাদিকরা দায়িত্ব পালন করছেন। দেশের ৬৪টি জেলায় বিনা মাশুলে স্বাস্থ্য সামগ্রী পৌঁছে দিচ্ছি। কলসেন্টার ও টেলিমেডিসিন ব্যবস্থায় নিরবচ্ছিন্ন সেবা নিশ্চিত করার সুযোগ সৃষ্টি এবং টেলিযোগাযোগ ও ইন্টারনেট অব্যাহত রাখার মাধ্যমে জীবনযাত্রা গতিশীল করার চেষ্টা করছি। করোনাকালেও গ্রামের মানুষটি পর্যন্ত উপলব্ধি করছে ডিজিটাল বাংলাদেশ না থাকলে বৈশ্বিক মহামারির এই ক্রান্তিলগ্নে মানুষের জীবনযাত্রা বিপন্ন হতো।

রিপাবলিক অভ্ চায়না (তাইওয়ান) এক্সটার্নাল ট্রেড ডেভেলপমেন্ট সেন্টার ১ লাখ সার্জিক্যাল মাস্ক, ১৬০০ এন-৯৫ মাস্ক, ২০ হাজার কাপড়ের মাস্ক, ১০ হাজার ফেস ফিল্ড, ৫০০ পিপিই, ২০০ গগলস এবং ২ সেট ভেন্টিলেটর স্বাস্থ্য মন্ত্রণালয়ের কাছে হস্তান্তর করে।

সভায় বাণিজ্য সচিব ড. মোঃ জাফর উদ্দীন, স্বাস্থ্য সেবা বিভাগের সচিব মোঃ আব্দুল মান্নান, ডাক ও টেলিযোগাযোগ বিভাগের সচিব মোঃ নূর-উর-রহমান বক্তব্য রাখেন। এ সময় অন্যান্যের মধ্যে উপস্থিত ছিলেন ওয়ালটনের নির্বাহী পরিচালক লিয়াকত আলী, ঢাকাস্থ রিপাবলিক অভ্ চায়না (তাইওয়ান) এক্সটার্নাল ট্রেড ডেভেলপমেন্ট সেন্টারের পরিচালক তিথমি ডব্লিউ ডি সো।

#

লতিফ/অনসূয়া/পরীক্ষিৎ/ফারহানা/সঞ্জীব/আসমা/২০২০/২১৫৬ ঘণ্টা

তথ্যবিবরণী                                                                            নম্বর : ৩২২৩

**গুনগত মান ঠিক রেখে প্রকল্প বাস্তবায়নের নির্দেশ সমাজকল্যাণ মন্ত্রীর**

ঢাকা, ৯ ভাদ্র ( ২৪ আগস্ট) :

সমাজকল্যাণ মন্ত্রী নুরুজ্জামান আহমেদ বলেছেন, সমাজকল্যাণ মন্ত্রণালয়ের প্রতিটি প্রকল্প অসহায় জনগোষ্ঠীর চাহিদাকে প্রধান্য দিয়ে বাস্তবায়ন করা হয়। সরকারি অর্থ যেন কোনভাবে অপচয় না হয় সে   
বিষয়ে প্রকল্প সংশ্লিষ্ট সবাইকে সজাগ থাকতে হবে। গুনগত মান ঠিক রেখে প্রকল্প বাস্তবায়নের জন্য তিনি নির্দেশনা দেন।

আজ ভার্চুয়্যাল প্ল্যাটফর্ম -এ সমাজকল্যাণ মন্ত্রণালয়ের বার্ষিক উন্নয়ন কর্মসূচিভুক্ত প্রকল্পের অগ্রগতি পর্যালোচনা সভায় সভাপতির বক্তব্যে মন্ত্রী এসব কথা বলেন। প্রতিমন্ত্রী মোঃ আশরাফ আলী খান খসরু ও সচিব মোহাম্মদ জয়নুল বারী এসময় উপস্থিত ছিলেন।

মন্ত্রী বলেন, সারা বিশ্ব যখন করোনা ভাইরাসের কারনে স্থবির, প্রধানমন্ত্রী শেখ হাসিনা সেই সময় করোনাভীতি উপেক্ষা করে কাজ করেছেন। বিশ্বে এ উদাহরণ বিরল। করোনা মোকাবিলায় প্রধানমন্ত্রী শেখ হাসিনা সারা বিশ্বে আজ প্রশংসিত হচ্ছেন।

করোনা প্রকোপের শুরু থেকেই সমাজকল্যাণ মন্ত্রণালয় জনগণের পাশে ছিল জানিয়ে তিনি বলেন, করোনা দূর না হওয়া পর্যন্ত জনগণের পাশে থেকে অব্যাহতভাবে সেবা প্রদান করার জন্য তিনি কর্মকর্তা ও কর্মচারীদের আহ্বান জানান।

সমাজকল্যাণ প্রতিমন্ত্রী বলেন, সঠিকভাবে কর্মপরিকল্পনা নির্ধারণ করে যথাসময়ে কাজ সম্পন্ন করতে হবে। করোনার মধ্যেও উন্নয়ন কর্মকান্ড চালিয়ে যাওয়ার জন্য তিনি সকলকে নির্দেশনা দেন।

সভায় ১২ টি প্রকল্পের অগ্রগতি নিয়ে পর্যালোচনা করা হয়।

#

জাকির/অনসূয়া/পরীক্ষিৎ/জুলফিকার/জসীম/আসমা/২০২০/১৬০০ ঘণ্টা

তথ্যবিবরণী                                                                            নম্বর : ৩২২২

**সবুজ বাংলাদেশ গড়তে কাজ করছে সরকার**

**-** মৎস্য ও প্রাণিসম্পদ মন্ত্রী

ঢাকা, ৯ ভাদ্র ( ২৪ আগস্ট) :

মৎস্য ও প্রাণিসম্পদ মন্ত্রী শ ম রেজাউল করিম বলেছেন, জাতির পিতা বঙ্গবন্ধু শেখ মুজিবুর রহমানের স্বপ্ন ছিলো সবুজ-শ্যামল বাংলাদেশকে সত্যিকার অর্থেই প্রাকৃতিক বাংলাদেশে রূপ দেয়া। তাঁর উত্তরসূরী প্রধানমন্ত্রী শেখ হাসিনা সবুজ বাংলাদেশ গড়তে নানাবিধ কর্মসূচি গ্রহণ করেছেন। তারই অংশ হিসেবে আমরা জাতীয় সংসদ চত্বরে বৃক্ষরোপণ করছি।

আজ জাতীয় সংসদ ভবন চত্বরে বঙ্গবন্ধুর জন্মশতবার্ষিকী উপলক্ষে প্রধানমন্ত্রী ঘোষিত এক কোটি বৃক্ষের চারা রোপণের অংশ হিসেবে জাতীয় সংসদ আয়োজিত বৃক্ষরোপণ কর্মসূচিতে মন্ত্রী এসব কথা বলেন।

তিনি আরো বলেন, পৃথিবীর মধ্যে বাংলাদেশ হবে গ্রিন বাংলাদেশ, সুন্দর ও আধুনিক বাংলাদেশ। সে লক্ষ্যে আমরা বৃক্ষরোপণসহ অন্যান্য উন্নয়নের কাজ করে চলেছি।

#

ইফতেখার/অনসূয়া/জুলফিকার/মাসুম/২০২০/১৫১১ঘণ্টা

Handout Number: 3221

**Md. Shameem Ahsan appointed new Ambassador to Italy**

Dhaka, 24 August:

The Government has decided to appoint Md.Shameem Ahsan, ndc, currently serving as the High Commissioner of Bangladesh to Nigeria, as the next Ambassador of Bangladesh to Italy.

Ahsan is a career foreign service officer belonging to 11th batch of Bangladesh Civil Service (BCS) Foreign Affairs cadre. In his distinguished diplomatic career, he worked in various capacities in Bangladesh Missions in Kuwait, Doha, Nairobi, Rome and Washington DC. Prior to his present assignment, he served as Bangladesh Consul General in New York. At the Headquarters, he served in various capacities including as Director General (External Publicity) and (Europe).

He has a Masters & Honours in Political Science (First Class First in both) from the University of Dhaka. He stood first in order of merit at Higher Secondary Certificate (HSC) under Jessore Board in Humanities. Also received numerous awards throughout his student life for academic feat.

An ardent debater throughout his student life, Ahsan enjoys reciting poems. He is married and blessed with one daughter.

#

Khadiza/Anasuya/Mamun/Zulfikar/Masum/2020/1222 Hours